b"\n_START_ARTICLE_\nCurdin Perl\n_START_PARAGRAPH_\nCurdin Perl (s. 15. marraskuuta 1984) on sveitsil\xc3\xa4inen maastohiiht\xc3\xa4j\xc3\xa4._NEWLINE_Nuorten MM-kilpailuissa vuonna 2004 Perl oli 30 kilometrin vapaan hiihtotavan kilpailussa toinen. Talviolympialaisissa 2010 h\xc3\xa4n hiihti 15 kilometrin vapaan hiihtotavan kisassa sijalle 17. Val di Fiemmen MM-kilpailuissa 2013 h\xc3\xa4n oli 15 kilometrin vapaalla 11:s ja yhdistelm\xc3\xa4kilpailussa 14:s. Sot\xc5\xa1in olympialaisissa 2014 h\xc3\xa4n sijoittui 50 kilometrin vapaan hiihtotavan kilpailussa 12:nneksi._NEWLINE_Maastohiihdon maailmancupissa Perl kilpaili ensimm\xc3\xa4isen kerran Falunissa maaliskuussa vuonna 2005. H\xc3\xa4n sijoittui kymmenen parhaan joukkoon ensimm\xc3\xa4isen kerran helmikuussa 2007, kun h\xc3\xa4n oli Davosin 15 kilometrin vapaan hiihtotavan kilpailussa kymmenes. Parhaimmillaan h\xc3\xa4n on ollut seitsem\xc3\xa4s La Clusaz'n 30 kilometrin vapaan hiihtotavan yhteisl\xc3\xa4ht\xc3\xb6kilpailussa joulukuussa 2010. Seuraavana p\xc3\xa4iv\xc3\xa4n\xc3\xa4 h\xc3\xa4n hiihti ankkuriosuuden Sveitsin voittaessa maailmancupin viestikilpailun. Tour de Skill\xc3\xa4 tammikuussa 2010 Perl oli 35 kilometrin vapaan kisassa seitsem\xc3\xa4s. Tour de Skill\xc3\xa4 2010\xe2\x80\x932011 Perl sijoittui lopputuloksissa nelj\xc3\xa4nneksi."